*Tämä artikkeli käsittelee kirjainta. Muita merkityksiä luettelee V (täsmennyssivu).*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| Vv Vv |
|   |
| 

| Suomen kielen aakkoset |
| --- |
| Latinalaiset aakkoset |
|  | Aa | Bb | Cc | Dd |  |
| Ee | Ff | Gg | Hh | Ii | Jj |
| Kk | Ll | Mm | Nn | Oo | Pp |
| Qq | Rr | Ss | Tt | Uu | Vv |
|  | Ww | Xx | Yy | Zz |  |
| Muut suomen aakkoset |
| Åå | Ää | Öö |
|  | Šš | Žž |  |
| Luettelo kirjaimista |

 |

 |
|  |

**V** (**v**) on latinalaisten ja myös suomen aakkosten 22. kirjain. V-kirjaimen nimi suomen kielessä on *vee* ja äännearvo [ʋ].

V-kirjain on kehittynyt kreikkalaisen kirjaimiston kirjaimesta ypsilon (Υ, υ), joka kuitenkin merkitsee v-äänteen sijasta vokaalia. Nykyisin v-äännettä merkitsevä kirjain on kreikkalaisessa kirjaimistossa beeta (Β, β) ja kyrillisessä kirjaimistossa puolestaan kyrillinen В (в).

Historiaa
---------

V-kirjaimella merkittiin antiikin latinassa sekä *u*- että *v*-äänteitä; erillistä u-kirjainta ei vielä ollut.

Keskiajalla latinassa käytettiin sekä u- että v-kirjainta merkitsemään *u*- ja *v*-äänteitä ilman erotusta. Isoa V-kirjainta vastasi pieni u-kirjain, ts. *uetus* ja *VETVS* merkitsivät samaa sanaa.

U:n ja V:n erottamista ehdotti Petrus Ramus (k. 1572). Kuitenkin vasta 1600-luvulla vakiintui latinaan nykyinen käytäntö, jonka mukaan u-kirjain jäi [v]-äänteen merkiksi vain erikoistapauksissa.

V suomen kielessä
-----------------

V-kirjaimella merkitään suomen kielessä puolivokaalia [ʋ], josta fonetiikassa käytetään nimitystä soinnillinen labiodentaalinen approksimantti. Puolivokaali tarkoittaa konsonanttia, joka ääntyy kuin vokaali, mutta käyttäytyy kielessä kuin konsonantti. V:tä äännettäessä äänihuulet värähtelevät ja ylähampaat muodostavat alahuulen kanssa hyvin heikon supistuman, jonka kautta ilma virtaa ulos. V ei esiinny suomenkielisten sanojen lopussa. Yleiskielessä *v* esiintyy aina lyhyenä äänteenä; pitkänä (*vv*) se esiintyy vain murteissa. Poikkeuksen muodostavat jäännöslopukkeen vuoksi pitenevät *v*-äänteet esimerkiksi sanoissa *aluevesi* ja *kirjevaaka*.

V-kirjain vakiintui suomen kielessä nykyiseen käyttöönsä vasta 1800-luvun puolivälin jälkeen. Mikael Agricola käytti v-kirjainta vaihtelevasti: Toisinaan hän merkitsi v-kirjaimella v-äännettä, toisinaan v-kirjain oli u-äänteen merkkinä kuten esimerkiksi *vsko* (usko) ja *cvnnia* (kunnia); toisaalta Agricola käytti myös u- ja w-kirjaimia v-äänteen merkkinä kuten esimerkiksi *terue* (terve) ja *walkeus* (valkeus). Vuoden 1642 Bibliasta alkaen v-äännettä merkittiin suomessa tavallisesti w-kirjaimella. V-kirjain oli varattu latinalle. 1800-luvun jälkipuoliskolla alkoi v ilmestyä w:n rinnalle. Nopea muutos tapahtui 1880-luvun lopussa, jolloin sanakirjoissa siirryttiin v:hen. Erisnimissä muutos oli hitaampi, mutta paikannimiin v-kirjain tuli 1920-luvulle mennessä.

V muissa kielissä
-----------------

V-kirjain ääntyy useissa kielissä, mm. englannissa ja ruotsissa, samantapaisena äänteenä kuin suomessakin. Saksassa v-kirjain ääntyy [f] ja espanjassa normaalisti [b] tai [β]. Puolassa v on käytössä vain lainasanoissa ja w:n äännearvo on [v].

Ruotsin kielessä on kirjaimia v ja w pidetty pitkään toistensa graafisina muunnoksina, ei omina kirjaiminaan, sillä molemmat merkitsevät *v*-äännettä. Nykyisin v ja w kuitenkin voidaan laskea myös omiksi kirjaimikseen. Vanhoissa kirjoituksissa ei kirjainten u, v ja w käytöstä päästy yksimielisyyteen ja kiista jatkui vielä 1700-luvulla. Kun v-kirjaimella voitiin merkitä u-äännettä, w-kirjainta voitiin käyttää v-äänteen merkkinä. Erityisesti fraktuurassa w oli vallitseva v-äänteen merkki.

Muita esitystapoja
------------------

* Morseaakkosissa **V** merkitään: ...-
* Radioaakkosissa **V** on suomalaisen standardin mukaan *Vihtori* ja NATO-standardin mukaan *Victor*
* Pistekirjoituksessa (Braille) **V** merkitään:

* Tietokoneissa **V** koodataan eri merkistöissä seuraavasti:

|  | V | v |
| --- | --- | --- |
| ASCII | 86 | 118 |
| Unicode | U+0056 | U+0076 |

V-kirjaimen merkityksiä
-----------------------

* v on fysiikassa nopeuden tunnus.
* v on suomessa vuoden lyhenne (kansainvälinen lyhenne a).
* V on fysiikassa jännitteen yksikön voltin lyhenne sekä tilavuuden tunnus.
* V on vanadiinin kemiallinen merkki.
* V on roomalainen numero viisi.
* V ajoneuvon kansallisuustunnuksena tarkoittaa Vatikaania.
* Punaista V-kirjainta varren päässä on käytetty Suomessa palokaivojen merkitsemiseen.

Lähteet
-------

1. 1 2 3  Pekkanen, Tuomo: *Ars grammatica, Latinan kielioppi*, s. 10. (U:lla merkitään latinassa edelleen v-äännettä silloin, kun sitä edeltää joko ng tai s ja sitä seuraa samaan tavuun kuuluva vokaali). Helsinki: Yliopistopaino, 1988. ISBN 951-570-022-1.
2. 1 2  Wichmann, Yrjö ym.: *Tietosanakirja*. Hakusana U. Helsinki: Tietosanakirja-osakeyhtiö, 1909–1922. Teoksen verkkoversio.
3. ↑  Savolainen, Erkki: Verkkokielioppi (1.5.5 Puolivokaalit v, j) *finnlectura.fi*.  2001.  Arkistoitu 24.9.2015. Viitattu 18.8.2014.
4. ↑  Hakulinen, Auli (päätoim.): *Iso suomen kielioppi*. § 9. Helsinki: Suomalaisen Kirjallisuuden Seura, 2004. ISBN 951-746-557-2. Teoksen verkkoversio.
5. ↑  Lehikoinen Laila, Kiuru Silva: "Ortografian kehitys", *Kirjasuomen kehitys*, s. 61–73. 4. painos. Helsinki: , 1998. ISBN 951-45-8117-2.
6. ↑  Jussila, Raimo: Voi wee! Kotimaisten kielten keskus. Viitattu 25.3.2022.
7. ↑  Är w en egen bokstav i alfabetet? *Veckans språkråd*.  2006. Språkrådet.  Arkistoitu 14.10.2018. Viitattu 18.8.2014. (ruotsiksi)
8. ↑  Hazelius, Artur: Om svensk rättstafning (w såsom tecken för v-ljudet (s. 116–121))  1871. Stockholm:  P. A. Norstedt & söner. Viitattu 18.8.2014. (ruotsiksi)

Aiheesta muualla
----------------

* Kuvia tai muita tiedostoja aiheesta **V** Wikimedia Commonsissa